Eva Kjer Hansen (V), 2006-01-17:
Jeg må jo nødvendigvis følge op på hr. Villy Søvndals forsøg på sådan at samle diskussionen i dag op.
Jeg synes, at om noget er det jo lige det modsatte, der sker, nemlig at denne regering tager fat i de problemer, der eksisterer.
Vi noterer os dem ikke bare, vi gør noget ved dem.
Hvad er hr. Villy Søvndals svar på alt det her?
Der har jo ikke været et eneste konkret bud i dag på, hvad der eventuelt yderligere skulle ske, andet end at vi skal fjerne loftet over kontanthjælpen.
Det er den eneste knage, som hr. Villy Søvndal hænger sig fast i.
Jeg vil bare sige, at der er regeringens linje ganske klar.
Vi vil ikke fjerne loftet over kontanthjælpen.
Det skal kunne betale sig at arbejde.
Vi ved, at noget af det bedste, vi kan gøre for social integration, er, at folk kommer ud på arbejdsmarkedet, at folk kommer i beskæftigelse, eventuelt på de vilkår, som de har ressourcer til, på de vilkår, som de magter.
Den aktive linje fortsætter vi fra regeringens side.
Det er derfor, vi har taget en række initiativer for de grupper, der har nogle særlige problemer.
I forhold til ngo-rapporten skal jeg gentage, at jeg synes, det har været meget nyttigt at få denne belysning af, hvordan organisationerne oplever situationen hos deres brugere.
Der var jo overhovedet ingen modsætning eller nogen forskel på de kommentarer, der har været fra regeringens side.
Sagen er, at rapporten ikke siger noget om den generelle udvikling.
Den giver nogle indtryk, som organisationerne har af deres brugere, og der, hvor organisationerne siger, at de synes, nogle af deres brugere har fået det værre, er det klart, at jeg tager meldingerne alvorligt.
Det synes jeg er bekymrende, og der er det, jeg gerne vil høre mere fra organisationerne om, hvad det så er for nogle problemer, der gør sig gældende, hvilke initiativer vi eventuelt kan tage.
Om noget er der jo nu en regering, som rent faktisk tager det alvorligt, mener det alvorligt, sørger for at finde ressourcer og de rette initiativer til at gøre en forskel.
Men det må jo selvfølgelig genere hr. Villy Søvndal, at det parti, Socialdemokraterne, som han gerne vil støtte i regering, ikke på nær samme vis var i stand til at sætte fokus på de udsatte gruppe og tage nogle initiativer, som kunne gøre en forskel.
Lad mig endelig sige, at negativ social arv har vi nu sat utrolig meget fokus på, og vi sætter ind med rigtig mange ressourcer, fordi vi vil, at vi bliver bedre til at bryde den negative sociale arv.
Det handler om at blive mere bevidst om, hvad det er for nogle signaler, børnene sender, så vi kan spotte, hvis der er problemer.
Jeg er enig i, at vi har en ny form for fattigdom, kan man sige, som giver sig udslag i, at der er nogle børn, som bliver forsømt, som har nogle problemer med at knække koden til, hvordan man får de samme muligheder som alle andre i det danske samfund, som har svært ved at begå sig, fordi de ikke har fået det med i rygsækken hjemmefra.
Der er nogle sociale, nogle kulturelle problemer, som vi bliver nødt til at have ekstra fokus på.
Det er jo bl.a. det, regeringen nu også gør med lovinitiativet, som vi netop har haft til første behandling, om forældreansvar, hvor vi vil udbrede paletten af indsatsmuligheder for kommunerne for de familier, hvor der er problemer.
Jeg synes netop, det er vigtigt, at forældre, som kan påtage sig forældreansvaret, også gør det, eventuelt med den hjælp, de har brug for til at finde ud af, hvordan man er en god forælder.
Hvad er det for nogle redskaber, der skal til, når man konflikter med sit barn og lignende?
Det var jo lidt underligt at opleve diskussionen under førstebehandlingen, for f.eks. fra SF’s side var der ikke særlig meget ros tilovers for, at vi også på det her område sætter ind, gør noget for at få forældrene til at tage et ansvar, gør noget for at bryde den negative sociale arv.